ბავშვის მოვლა როგორც მამის უფლება: რას ამბობს კანონი და რატომ ვერ მუშაობს ის პრაქტიკაში

2025 წლის 25 დეკემბერს საქართველოს საკონსტიტუციო სასამართლომ თქვა ის, რასაც საქართველოს პროფესიული კავშირების გაერთიანება წლებია ვამბობთ: ბავშვის მოვლის გამო შვებულება მამის საკუთარი უფლებაა და არა დედისგან „ნათხოვარი“. 2026 წლის 13 ივლისს კი - საქართველოს ოკუპირებული ტერიტორიებიდან დევნილთა, შრომის, ჯანმრთელობისა და სოციალური დაცვის მინისტრის ბრძანებამ პირველად გაწერა მექანიზმი, როგორ უნდა მიიღოს მამამ ეს შვებულება და მისი ანაზღაურება. 
ეს სტატია დეტალურად ხსნის, რა გეკუთვნით, როგორ გამოიყენოთ და რა უნდა შეიცვალოს, რომ უფლება ქაღალდზე არ დარჩეს.
	მთავარი:
· მამას აქვს ბავშვის მოვლის გამო შვებულების უფლება როგორც კერძო, ისე საჯარო სექტორში. ის არ არის დამოკიდებული იმაზე, მუშაობს თუ არა დედა;
· კერძო სექტორში ბავშვის მოვლის გამო შვებულება 604 კალენდარული დღეა, საიდანაც ანაზღაურებადია 57 დღე. ამ დღეებს დედა და მამა ინაწილებენ;
· საჯარო სამსახურში ბავშვის მომვლელ მამას ეძლევა 550 კალენდარული დღე, საიდანაც ანაზღაურებადია 90 დღე სრული სარგოთი.



რატომ ვსაუბრობთ ამაზე
ბავშვზე ზრუნვა საქართველოში ჯერ კიდევ თითქმის მთლიანად ქალის მხრებზეა. ეს არ არის მხოლოდ ოჯახის შიდა საკითხი. როცა ბავშვის მოვლის მთელი ტვირთი ერთ მშობელს აწვება, ეს პირდაპირ აისახება ქალის დასაქმებაზე, შემოსავალსა და კარიერაზე: 
2020–2021 წლების კვლევა, რომელიც საქსტატმა და გაეროს ქალთა ორგანიზაციამ (UN Women) გამოაქვეყნეს 2022 წლის ბოლოს. სწორედ ამ კვლევიდან მოდის მაჩვენებელი, რომ ქალები აუნაზღაურებელ საოჯახო და ზრუნვის შრომაზე დროის 17.8%-ს ხარჯავენ, კაცები კი 3.7%-ს (4.8-ჯერ ნაკლებს). ქალები უფრო ხშირად წყვეტენ სამუშაოს, უფრო ნელა წინაურდებიან და ნაკლებ ხელფასს იღებენ (ბოლო მონაცემით ). დამსაქმებლისთვის კი რეპროდუქციული ასაკის ქალი „რისკად“ იქცევა, რაც უკვე დისკრიმინაციის საფუძველია.
2025 წელს კაცების დასაქმების დონე 55.8% იყო, ქალების - 39.1%. სხვაობა 16.7 პროცენტულ პუნქტს შეადგენდა. ეკონომიკურ აქტიურობაში განსხვავება კიდევ უფრო მაღალი იყო: კაცების აქტიურობის დონე 66.3%-ს, ქალების კი 44.2%-ს შეადგენდა. ქალების საშუალო ხელფასი კაცების საშუალო ხელფასის 68%-ს შეადგენდა. შეუსწორებელი სახელფასო სხვაობა 32% იყო.
საქართველოში ოჯახში ბავშვების ყოფნა ასოცირდება შრომის ბაზარზე ქალების მონაწილეობის მნიშვნელოვან შემცირებასთან. ქალების თითქმის ნახევრის განცხადებით, არაანაზღაურებადი სახლის საქმე და ავადმყოფების, მოხუცებისა და ბავშვების მოვლის პასუხისმგებლობა მათი უმუშევრობის მთავარი მიზეზია.
მამის ჩართულობა ამ წრეს არღვევს. კვლევები და საერთაშორისო გამოცდილება ერთხმად ადასტურებს: როცა მამა თავიდანვე მონაწილეობს ბავშვის მოვლაში, იგებს ყველა ბავშვი, რომელსაც ორივე მშობელთან მყარი კავშირი უყალიბდება. დედა, რომელსაც სამსახურში დაბრუნების რეალური შესაძლებლობა უჩნდება და თავად მამა. ამიტომ მამის შვებულება არ არის „შეღავათი“ ან დახმარება დედისთვის, ის მშობლის დამოუკიდებელი უფლებაა.
ყოფით მეტყველებაში ყველა ამ შვებულებას „დეკრეტულს“ ვეძახით. ეს ტერმინი კანონში არ არსებობს და სწორედ ის ქმნის გაუგებრობის ნაწილს: „დეკრეტული“ ჟღერს, როგორც ერთი, დედის შვებულება. სინამდვილეში კანონი რამდენიმე სხვადასხვა შვებულებას იცნობს და მათგან მხოლოდ ერთია დაკავშირებული უშუალოდ ორსულობასა და მშობიარობასთან.
	ოთხი სხვადასხვა შვებულება
· ორსულობისა და მშობიარობის გამო შვებულება - უკავშირდება ორსულობასა და მშობიარობას, როგორც ფიზიოლოგიურ პროცესს. კერძო სექტორში 126 კალენდარული დღეა (გართულებული მშობიარობის ან ტყუპის შობისას - 143). ამ შვებულებით სარგებლობა მშობიარე ქალის ექსკლუზიური უფლებაა.
· ბავშვის მოვლის გამო შვებულება - ეძლევა მშობელს ბავშვის მოსავლელად. კერძო სექტორში 604 კალენდარული დღეა (587 - გართულების/ტყუპის შემთხვევაში), საიდანაც ანაზღაურებადია 57 დღე. ამ შვებულებას მთლიანად ან ნაწილობრივ იყენებს დედა ან მამა. საჯარო სამსახურში მოხელეს ეძლევა გაერთიანებული შვებულება - 730 დღე, ხოლო ბავშვის მომვლელ მამას - 550 დღე.
· ახალშობილის შვილად აყვანის გამო შვებულება - მშვილებელს, რომელმაც 1 წლამდე ბავშვი იშვილა: 550 კალენდარული დღე, ანაზღაურებადია 90.
· დამატებითი შვებულება ბავშვის მოვლის გამო - არაანაზღაურებადი 12 კვირა, სანამ ბავშვს 5 წელი შეუსრულდება; ეძლევა მშობელს, რომელიც ფაქტობრივად უვლის ბავშვს. „არაანაზღაურებადი“ ნიშნავს, რომ ამ დღეებში ხელფასი არ გაიცემა, სამუშაო ადგილი კი ინარჩუნება.




რას ამბობს საქართველოს შრომის კოდექსი
2020 წლის სექტემბრის რეფორმის შემდეგ შრომის კოდექსი ბავშვის მოვლის შვებულებას ორივე მშობლის უფლებად განსაზღვრავს. 37-ე მუხლის მე-4 პუნქტი პირდაპირ ამბობს: ბავშვის მოვლის გამო შვებულება შეუძლია მთლიანად ან ნაწილობრივ გამოიყენოს ბავშვის დედამ ან მამამ. მხოლოდ ორსულობისა და მშობიარობის გამო შვებულებაა დედის ექსკლუზიური უფლება, თუმცა მისი გამოუყენებელი დღეებით სარგებლობა მამასაც შეუძლია.
ციფრებში ეს ასე გამოიყურება: ორსულობა-მშობიარობის შვებულება 126 (143) დღე; ბავშვის მოვლის შვებულება 604 (587) დღე, საიდანაც ანაზღაურებადია 57 დღე. ანაზღაურებად დღეებს დედა და მამა ინაწილებენ. ანაზღაურებადი ორივე შვებულება გამოიყენება თანმიმდევრობით, ჯამში 183 ან 200 კალენდარული დღის განმავლობაში.
ვინ იხდის და რამდენს? კერძო სექტორში ანაზღაურებას დამსაქმებელი კი არ იხდის, არამედ სახელმწიფო, სახელმწიფო ბიუჯეტიდან, სოციალური მომსახურების სააგენტოს მეშვეობით. აქ ჩნდება მთავარი შეზღუდვა - ლიმიტი: მთელი ანაზღაურებადი პერიოდისთვის დახმარება ჯამში 2 000 ლარს არ აღემატება, ორივე მშობლის მიერ სარგებლობისას კი ეს თანხა გამოყენებული დღეების პროპორციულად ნაწილდება. „ლიმიტი“ ნიშნავს ზედა ზღვარს: რეალური ხელფასი რამდენიც უნდა იყოს, სახელმწიფო ამაზე მეტს არ გასცემს. კოდექსი დამსაქმებელს აძლევს უფლებას, დასაქმებულს შვებულება დამატებით აუნაზღაუროს,  ეს შეთანხმების ან კოლექტიური ხელშეკრულების საგანია.
პროცედურა მარტივია, მაგრამ ვადები მკაცრი: მამა დამსაქმებელს წარუდგენს ბავშვის დაბადების მოწმობას და ცნობას მეორე მშობლის მიერ გამოყენებული ანაზღაურებადი დღეების შესახებ. დამსაქმებელი ავსებს დაფინანსების განაცხადს და წარადგენს სააგენტოში. შვებულების აღებამდე დასაქმებული ვალდებულია დამსაქმებელი 2 კვირით ადრე გააფრთხილოს. დახმარება არ გაიცემა, თუ ბავშვის დაბადებიდან 6 თვე გავიდა.
შვებულების დასრულების შემდეგ დასაქმებულს უფლება აქვს, დაბრუნდეს იმავე სამუშაოზე იმავე პირობებით და ისარგებლოს ნებისმიერი გაუმჯობესებით, რომელიც მის არყოფნაში შემოვიდა. შვებულების მოთხოვნის გამო დასაქმებულის დასჯა ან დათხოვნა დისკრიმინაციაა და აკრძალულია.

რას ამბობს „საჯარო სამსახურის შესახებ“ საქართველოს კანონი
საჯარო სამსახურში მოქმედებს სპეციალური კანონი „საჯარო სამსახურის შესახებ“, რომლის 64-ე მუხლიც შვებულებებს ცალკე აწესრიგებს. მოხელეს ეძლევა ორსულობის, მშობიარობისა და ბავშვის მოვლის გამო გაერთიანებული შვებულება 730 კალენდარული დღის ოდენობით, საიდანაც ანაზღაურებადია 183 დღე (გართულების ან ტყუპის შემთხვევაში - 200). ანაზღაურება გაიცემა არა 2 000-ლარიანი ლიმიტით, არამედ დაწესებულების ბიუჯეტიდან, თანამდებობრივი სარგოსა და საკლასო დანამატის სრული გათვალისწინებით. ეს არსებითი უპირატესობაა კერძო სექტორთან შედარებით.
მამის (ან ბავშვის ფაქტობრივად მომვლელი მეორე მშობლის) გზა 64-ე მუხლის მე-6 პუნქტში წერია: ბავშვის მოვლის შვებულებით სარგებლობს ის მშობელი, რომელიც ფაქტობრივად უვლის ბავშვს. ასეთ შემთხვევაში მოხელეს ეძლევა 550 კალენდარული დღე ბავშვის დაბადებიდან, საიდანაც ანაზღაურებადია 90 დღე იმ პირობით, რომ დედას იმავე მუხლის შვებულებით არ უსარგებლია. 2026 წლის ივლისიდან ანაზღაურების წესი ამ პირობას აზუსტებს: მამა სრულ 90 დღეს იღებს, თუ დედას ანაზღაურებადი შვებულება სრულად არ გამოუყენებია, ხოლო ნაწილობრივი გამოყენებისას გამოუყენებელი დღეების პროპორციულ ნაწილს.
პროცედურა: მოხელე დაწესებულებას წარუდგენს ბავშვის დაბადების მოწმობას და ცნობას მეორე მშობლის მიერ გამოყენებული ანაზღაურებადი დღეების რაოდენობის შესახებ. ვადა აქაც მკაცრია: შვებულება არ ანაზღაურდება, თუ ბავშვის დაბადებიდან 6 თვე გავიდა. 
ერთი დეტალი კი თანასწორობის კუთხით ცალკე აღნიშვნას იმსახურებს: კანონის 116-ე მუხლით, რეორგანიზაციის ან შეფასების შედეგების გამო სამსახურიდან გათავისუფლებისგან დაცულია მხოლოდ „მოხელე ქალი“ ორსულობის ან ბავშვის 3 წლამდე აღზრდის პერიოდში. ბავშვის მომვლელ მამაზე ეს გარანტია ფორმალურად არ ვრცელდება. კიდევ ერთი ნიშანი, რომ კანონმდებელი მომვლელ მშობლად ისევ მხოლოდ ქალს ხედავს.

ბავშვის მოვლის გამო შვებულების შედარებითი ცხრილი
	
	კერძო სექტორი (შრომის კოდექსი)
	საჯარო სამსახური (სსკ, მ. 64)

	უფლების სუბიექტი
	დასაქმებული დედა ან მამა, მთლიანად ან ნაწილობრივ 
	მშობელი, რომელიც ფაქტობრივად უვლის ბავშვს

	ხანგრძლივობა
	604 კალენდარული დღე (587 - გართულების/ტყუპის შემთხვევაში)
	მამისთვის  550 დღე ბავშვის დაბადებიდან; დედისთვის ჯამური შვებულება 730 დღე

	ანაზღაურებადი დღეები
	57 დღე, ნაწილდება ორივე მშობელზე
	მამას 90 დღე; დედას ჯამურად 183/200 დღე

	ანაზღაურების ოდენობა
	ჯამში არაუმეტეს 2 000 ლარისა მთელ პერიოდზე 
	სრული თანამდებობრივი სარგო და საკლასო დანამატი

	ვინ იხდის
	სახელმწიფო ბიუჯეტი, სოციალური მომსახურების სააგენტოს მეშვეობით
	შესაბამისი საჯარო დაწესებულების ბიუჯეტი

	პროცედურა
	განცხადება დამსაქმებელთან დაფინანსების განაცხადი სააგენტოში; 2-კვირიანი გაფრთხილება
	განცხადება დაწესებულებაში; დაბადების მოწმობა + ცნობა მეორე მშობლის დღეების შესახებ

	ვადა
	დოკუმენტები - ბავშვის დაბადებიდან 6 თვეში
	დოკუმენტები - ბავშვის დაბადებიდან 6 თვეში

	გარანტიები
	იმავე სამუშაოზე დაბრუნება; დისკრიმინაციის აკრძალვა
	სამუშაო ადგილის შენარჩუნება; გათავისუფლებისგან დაცვა 116-ე მუხლით - მხოლოდ ქალისთვის



ცხრილი ორ უთანასწორობას აჩვენებს. პირველი - სექტორებს შორის: საჯარო მოხელე დედა 183 ანაზღაურებად დღეს იღებს სრული სარგოთი, კერძო სექტორის დასაქმებული კი ჯამში მაქსიმუმ 2 000 ლარს. ერთი და იმავე ქვეყნის ორი მშობელი, ერთი და იმავე საჭიროებით, რადიკალურად განსხვავებულ მხარდაჭერას იღებს მხოლოდ იმის მიხედვით, სად მუშაობს. სოციალური დაცვის ეს მოდელი ბავშვს კი არ იცავს, სტატუსს აჯილდოებს.
მეორე უთანასწორობა მშობლებს შორისაა: საჯარო სექტორში დედის ანაზღაურებადი 183 დღის საპიპირისპიროდ მამას მაქსიმუმ 90 დღე აქვს, კერძოში კი მამის წილი მთლიანად დამოკიდებულია იმაზე, რამდენი დღე დარჩა დედისგან. არცერთ სექტორში მამას არ აქვს დღეების საკუთარი, გარანტირებული კვოტა. სანამ მამის უფლება ნარჩენობითი პრინციპით არის აგებული, ზრუნვის ტვირთი ქალზე დარჩება და მასთან ერთად დარჩება უთანასწორობა შრომის ბაზარზეც.

რა შეიცვალა ანაზღაურების წესში: 
შვებულებების ანაზღაურების ტექნიკურ დეტალებს კანონქვემდებარე აქტი მინისტრის ბრძანება ადგენს. დღეს მოქმედი წესი დამტკიცებულია საქართველოს ოკუპირებული ტერიტორიებიდან დევნილთა, შრომის, ჯანმრთელობისა და სოციალური დაცვის მინისტრის 2020 წლის 29 დეკემბრის №01-133/ნ ბრძანებით („ორსულობის, მშობიარობისა და ბავშვის მოვლის, ასევე ახალშობილის შვილად აყვანის გამო შვებულებების ანაზღაურების წესის დამტკიცების თაობაზე“), რომელმაც 2021 წლის 1 იანვრიდან ჩაანაცვლა 2006 წლის №231/ნ ბრძანება.
	რა შეიცვალა: 
· 29.12.2020 - №01-133/ნ: ახალი წესი (ძალაშია 01.01.2021). პრაქტიკული შედეგი: შრომის კოდექსის განახლებულ 37-ე მუხლთან ერთად მამას პირველად გაუჩნდა ბავშვის მოვლის ანაზღაურებადი შვებულებით სარგებლობის რეალური შესაძლებლობა.
· 15.04.2021 - №01-34/ნ: წესს დაემატა და დაზუსტდა საჯარო მოსამსახურეთა ანაზღაურების პირობები და დოკუმენტაცია. შედეგი: საჯარო სექტორისთვის ცალკე, გამიჯნული პროცედურა.
· 12.10.2021 - №01-87/ნ: პროცედურული დაზუსტებები ანაზღაურების გაცემის წესში.
· 02.02.2023 - №7/ნ: წესი შესაბამისობაში მოვიდა მთავრობის 2023 წლის 24 იანვრის №33 დადგენილებასთან. გაიწერა 2 000-ლარიანი ჯამური დახმარების განაწილების პრინციპები ორივე მშობლის სარგებლობისას.
· 13.07.2026 - №37/ნ: მთავარი ცვლილება მამებისთვის. ახალი რედაქციით გაიწერა მე-8 მუხლის მე-5 პუნქტი: მამა სრულ ანაზღაურებას (90 დღე) იღებს, თუ დედას ანაზღაურებადი შვებულება სრულად არ გამოუყენებია, ნაწილობრივი გამოყენებისას კი - პროპორციულ ნაწილს. 



რა გაუმჯობესდა: 2026 წლის ცვლილება უშუალოდ მამის მიერ შვებულებით სარგებლობას ეხება. მამის ანაზღაურება ახლა დედის რეალურად გამოყენებულ დღეებზეა მიბმული და არა ფორმალურ სტატუსზე. 
რა დარჩა პრობლემად: კანონის დონეზე კვლავ წერია ბუნდოვანი პირობა: „თუ დედას არ უსარგებლია შვებულებით“. პრაქტიკაში ამ ფრაზას ზოგი დაწესებულება ისე კითხულობს, თითქოს მამის უფლება მხოლოდ დასაქმებული დედის „დათმობით“ ჩნდებოდეს. 

რა თქვა საკონსტიტუციო სასამართლომ
2014 წლის აპრილში გივი კაპანაძეს, საჯარო სკოლის თანამშრომელს, მეორე შვილი შეეძინა. მან დამსაქმებელს ბავშვის მოვლის გამო შვებულება მოსთხოვა და ზეპირი უარი მიიღო. შვებულება მხოლოდ სახალხო დამცველის ჩარევის შემდეგ მისცეს, მაგრამ ანაზღაურება მაინც არ დაუნიშნეს: სოციალური მომსახურების სააგენტომ უარი იმ დროს მოქმედი წესით დაასაბუთა. მაშინდელი, 2006 წლის №231/ნ ბრძანება ბავშვის მოვლის ანაზღაურებად შვებულებას მხოლოდ დედას (ან მეურვეს) უკავშირებდა, მამა სისტემაში უბრალოდ არ არსებობდა.
კაპანაძემ დავა საკონსტიტუციო სასამართლოში გადაიტანა. სადავო გახდა წესის ის ნორმები, რომლებიც ანაზღაურების საფუძვლად მხოლოდ დედაზე გაცემულ საავადმყოფო ფურცელს მიიჩნევდა და მამას ანაზღაურებადი შვებულებიდან გამორიცხავდა. პარალელურად, 2018 წელს, სასამართლომ ცალკე იმსჯელა კაპანაძის, ლაშა ჩალაძისა და მარიკა თოდუას გაერთიანებულ სარჩელზე შრომის კოდექსის მაშინდელ ნორმებთან დაკავშირებით (გადაწყვეტილება №3/4/858, 19.10.2018) №1317 სარჩელის განხილვა კი წლების შემდეგ, 2025 წელს დასრულდა.
სახელმწიფო ორ მთავარ არგუმენტს იშველიებდა: ბიუჯეტის შეზღუდულ რესურსს და დედის ჯანმრთელობის დაცვას, მშობიარობის შემდგომ პერიოდში ქალის განსაკუთრებულ ფიზიოლოგიურ საჭიროებებს. მოპასუხე ამტკიცებდა, რომ დედაზე ორიენტირებული მოდელი სტერეოტიპი კი არა, ფიზიოლოგიური რეალობის ასახვა იყო.
სასამართლო არ დაეთანხმა. 2025 წლის 25 დეკემბრის №2/10/1317 გადაწყვეტილებაში მან განმარტა: ორსულობა და მშობიარობა მართლაც ქალის ფიზიოლოგიურ მდგომარეობას უკავშირდება, მაგრამ ბავშვის მოვლა - არა. ბავშვის მოვლის ეტაპზე დედა და მამა არსებითად თანასწორი სუბიექტები არიან, ხოლო მათი განსხვავებული მოპყრობა სქესის ნიშნით დიფერენცირებაა, რომელიც შეფასების მკაცრ ტესტს ექვემდებარება. ბიუჯეტის დაზოგვა და დედის დაცვა ლეგიტიმური მიზნებია, მაგრამ მამის სრული გამორიცხვა ამ მიზნებს არაპროპორციულად სცდება: დედის ჯანმრთელობას მამის შვებულება არ უქმნის საფრთხეს, ბიუჯეტს კი - იმავე ოდენობის ხარჯი, უბრალოდ სხვა მშობელზე. სასამართლომ სადავო ნორმები შრომის თავისუფლების კონსტიტუციურ გარანტიასთან (კონსტიტუცია, მ. 26) შეუსაბამოდ ცნო.
რატომ იმსჯელა სასამართლომ ნორმაზე, რომელიც 2021 წლიდან ისედაც ძალადაკარგული იყო? იმიტომ, რომ მოსარჩელის დარღვეული უფლების დაცვა ამას მოითხოვდა და, რაც მთავარია, განმარტებას პრეცედენტული ღირებულება აქვს: ის ზღუდავს კანონმდებელს, მომავალში მსგავსი შინაარსის ნორმა მიიღოს, და ორიენტირს აძლევს ყველა უწყებას, რომელიც დღეს მოქმედ ნორმებს განმარტავს. სასამართლოს ლოგიკა პირდაპირ ეხმიანება ადამიანის უფლებათა ევროპული სასამართლოს მიდგომას საქმეზე Konstantin Markin v. Russia (დიდი პალატა, 2012): მამისთვის ბავშვის მოვლის შვებულებაზე უარი სქესის ნიშნით დისკრიმინაციაა, ხოლო ტრადიციული როლების შესახებ წარმოდგენები ასეთ უარს ვერ გაამართლებს.

საერთაშორისო სტანდარტი
ევროკავშირის 2019/1158 დირექტივა („სამუშაოსა და პირადი ცხოვრების ბალანსის შესახებ“). დირექტივა შეიცავს მნიშვნელოვან გარანტიებს დედობის დაცვისა და გენდერული თანასწორობის უზრუნველსაყოფად. იგი ქალებსა და კაცებს შორის ზრუნვის ვალდებულებების უფრო თანაბრად გადანაწილების და მამებსა და შვილებს შორის ადრეული კავშირის შექმნის და დედების  შრომის ბაზარზე რეინტეგრაციას წასახალისებლად მოითხოვს მამებისთვის განკუთვნილი მამობის  შვებულების  (ან ეროვნული კანონმდებლობით განსაზღვრული ექვივალენტი მეორე მშობლის შვებულების) უფლების დადგენას.
მამობის შვებულება შეეხება ყველა დასაქმებულს, რომლებსაც აქვთ შრომის  ხელშეკრულება ან სხვა ტიპის შრომითი  ურთიერთობები, მათ შორის მოიცავს  არასრულ განაკვეთზე, კონკრეტული  ვადით  ან  დროებითი სამუშაოების შესასრულებლად აყვანილ დასაქმებულებს
დირექტივა წევრი სახელმწიფოებისთვის სამ მინიმალურ სტანდარტს ადგენს: მამობის შვებულება - მინიმუმ 10 სამუშაო დღე ბავშვის დაბადებისთანავე, ანაზღაურებადი; მშობლის შვებულება - მინიმუმ 4 თვე თითოეული მშობლისთვის (უფლებით სარგებლობა  უნდა მოხდეს ვიდრე ბავშვი 8 წლის ასაკს მიაღწევს), საიდანაც 2 თვე გადაუცემელია; და მომვლელის შვებულება - წელიწადში 5 დღე. „გადაუცემელი“ (non-transferable) ნიშნავს დღეებს, რომლებიც მხოლოდ კონკრეტულ მშობელს ეკუთვნის: თუ მამა მათ არ გამოიყენებს, ისინი დედას არ გადაეცემა და უბრალოდ იწვება. ეს მექანიზმი მიზნბორივად  არის შექმნილი, რომ მამებმა შვებულება რეალურად გამოიყენონ.
ქართულ მოდელს ამ სტანდარტთან სამი რამ აშორებს. პირველი: მამობის ცალკე შვებულება დაბადებისთანავე ასაღები მოკლე ანაზღაურებადი პერიოდი საქართველოს კანონმდებლობაში საერთოდ არ არსებობს. მეორე: არ არსებობს კვოტა - მამის ყველა უფლება დედის მიერ გამოუყენებელ დღეებზეა მიბმული. მესამე: კერძო სექტორში ანაზღაურების 2 000 ლარიანი ჭერი შვებულებას ბევრი ოჯახისთვის ფინანსურად მიუწვდომელს ხდის, განსაკუთრებით მაშინ, როცა შვებულების აღება იმ მშობელს უწევს, რომლის შემოსავალიც ოჯახში მთავარია. შრომის საერთაშორისო ორგანიზაციის პროფილურ კონვენციებთან (№183 - დედობის დაცვის შესახებ და №156 - ოჯახური მოვალეობების მქონე მშრომელთა შესახებ) მიერთება საქართველოს ჯერ არ განუხორციელებია. ორივეზე მხოლოდ მოსამზადებელი შეფასებებია ჩატარებული.

GTUC-ის რეკომენდაციები
პროფესიული კავშირების გაერთიანების შეფასებით, 2025–2026 წლების ცვლილებები სწორი მიმართულებით გადადგმული, მაგრამ არასაკმარისი ნაბიჯებია. უფლება, რომელიც ქაღალდზე არსებობს და პრაქტიკაში თითქმის არ გამოიყენება, თანასწორობას ვერ უზრუნველყოფს. აქედან გამომდინარე:
1. შრომის კოდექსსა და „საჯარო სამსახურის შესახებ“ კანონში შემოსაღებია მამობის ცალკე, ანაზღაურებადი შვებულება (მინიმუმ 10 სამუშაო დღე) და  მშობლის ინდივიდუალური  შვებულების სტანდარტი, რაც საქართველოს ევროკავშირის 2019/1158 დირექტივის სტანდარტს დაუახლოებს.
1. გადასინჯვას საჭიროებს „საჯარო სამსახურის შესახებ“ კანონის 64-ე მუხლის მე-6 პუნქტის ფორმულირება „თუ დედას არ უსარგებლია“ და ჩანაცვლდეს გამოყენებული ანაზღაურებადი დღეების ობიექტური კრიტერიუმით, რათა აღმოიფხვრას პრაქტიკა, რომელიც მამის უფლებას დედის საჯარო სექტორში დასაქმებას  უკავშირებს.
1. გადაიხედოს კერძო სექტორისთვის დადგენილი 2 000-ლარიანი ჯამური ლიმიტი და დაწესდეს შვებულების ანაზღაურება განისაზღვროს  შვებულებით მოსარგებლე პირის  შემოსავლის არანაკლებ 2/3-ის ოდენობით.
1. „დეკრეტულ შვებულებასთან“ დაკავშირებით ეროვნულმა კანონმდებლობამ და აღსრულების მექანიზმებმა მოიცვას ყველა დასაქმებული, მიუხედავად სტატუსისა.
1. დაიწყოს შრომის საერთაშორისო ორგანიზაციის №183  „დედობის დაცვის შესახებ“ და №156 „ოჯახური პასუხისმგებლობის მქონე დასაქმებულის შესახებ“ კონვენციების რატიფიკაციის პროცესი, რომელთა შესახებ მოსამზადებელი შეფასებები უკვე არსებობს.
1. შრომის შინაგანაწესებში დამსაქმებლებმა ცხადად გაწერონ მშობლის შვებულების პროცედურა ორივე მშობლისთვის და გამოიყენონ შრომის კოდექსის 39-ე მუხლით გათვალისწინებული შესაძლებლობა: შვებულების დამატებითი ანაზღაურება, რაც თანამშრომლების შენარჩუნების პირდაპირი ინვესტიციაა.
1. კოლექტიური მოლაპარაკებების დღის წესრიგში შეტანილ იქნას მშობლის შვებულების გაუმჯობესებული პირობები (დამატებითი ანაზღაურება, მოქნილი გრაფიკი დაბრუნებისას) და  მამობის შვებულება, რომლის შესახებაც  ეცნობოს წევრებს.

